
	1.
	Likumprojekts (grozījumi)
4. pants. "8) ēka – būve ar jumtu un sienām, kur telpu vides regulēšanai izmanto enerģiju;
9) ēkas daļa — ēkas daļa, kas ir projektēta vai pielāgota patstāvīgai izmantošanai;
10) bezemisiju ēka – ļoti augsta energosnieguma ēka kura nerada oglekļa emisijas uz vietas no fosilajiem kurināmajiem;
11) atjaunošanas pase – individuāli pielāgots ceļvedis konkrētas ēkas pakāpeniskai atjaunošanai vai pārbūvei, kas paredz pasākumu īstenošanu vairākos posmos un būtisku ēkas energosnieguma uzlabošanu;
12) ekspluatācijas siltumnīcefekta gāzu emisijas – siltumnīcefekta gāzu emisijas, kas rodas ēkas ekspluatācijas laikā saistībā ar ēkas inženiertehnisko sistēmu enerģijas patēriņu;
13) ēkas dzīves cikla globālās sasilšanas potenciāls – ēkas radīto siltumnīcefekta gāzu emisiju kopējā ietekme uz globālo sasilšanu visā ēkas dzīves ciklā, tostarp būvizstrādājumu ražošanā un transportēšanā, būvdarbu veikšanā, ēkas ekspluatācijā, kā arī ēkas nojaukšanā un atkritumu materiālu apsaimniekošanā;
14) energosnieguma sertifikāts – dokuments, kurā raksturota ēkas vai ēkas daļas energosniegums, kas noteikts saskaņā ar normatīvajos aktos ēku energoefektivitātes jomā noteikto metodoloģiju;
15) izmaksoptimāls līmenis – energosnieguma līmenis, kas nodrošina viszemākās kopējās izmaksas aplēstajā ēkas vai būves elementa kalpošanas laikā, ņemot vērā ar energosniegumu saistītās investīciju, ekspluatācijas un uzturēšanas izmaksas, kā arī ar to saistītos ieguvumus;
16) enerģijas patēriņš – enerģijas daudzums, ko ēkas inženiertehniskās sistēmas noteiktā laikposmā patērē no piegādātās enerģijas, lai nodrošinātu ēkā paredzētos energosnieguma pakalpojumus - telpu apsildi, dzesēšanu, ventilāciju, karstā ūdens sagatavošanu un apgaismojumu;
17) primārā enerģija – enerģija no atjaunīgiem un neatjaunīgiem energoresursiem, kas raksturo enerģijas daudzumu pirms tās pārveides galalietojamā enerģijā;
18) publiskā sektora subjekts –  valsts, reģionālās vai vietējās iestādes un subjekti, ko minētās iestādes tieši finansē un pārvalda, bet kam nav komerciāls vai rūpniecisks raksturs.".
 
	Iebildums
Klimata un enerģētikas ministrija uztur iepriekš izteikto iebildumu. Termins "enerģijas patēriņš" pēc būtības ir plašs un var tikt attiecināts uz enerģijas izmantošanu dažādās nozarēs un darbības jomās. Papildinot terminu ar norādi "ēkās", jau definīcijas līmenī tiek nepārprotami noteikta tā piemērošanas joma, skaidri norādot, ka tas attiecas uz enerģijas patēriņu ēku sektorā. Vienlaikus šāds formulējums veicina terminoloģisko konsekvenci likumā, saskaņojot to ar citiem uz ēkām attiecināmiem jēdzieniem, piemēram, ēkas energosniegumu un ēkas energoefektivitāti. Šāda pieeja atbilst normatīvo aktu izstrādes praksei, paredzot termina tvēruma precizēšanu gadījumos, kad bez papildu apzīmējuma tas varētu tikt interpretēts pārāk plaši.
Piedāvātā redakcija
-
	Kristīne Strode (KEM)

	2.
	Likumprojekts (grozījumi)
6. pants. "3.1 pants. Publisko sektora subjektu ēku atjaunošana

(1) Publiskā sektora subjektu īpašumā esošo ēku atjaunošanas apjomu nosaka un tā izpildi nodrošina ministrijas vai pašvaldības līmenī, ņemot vērā attiecīgās ministrijas vai pašvaldības, kā arī to pakļautībā vai pārraudzībā esošo publiskā sektora subjektu īpašumā esošās ēkas.

(2) Katru gadu atjauno vismaz trīs procentus no attiecīgās ministrijas vai pašvaldības līmenī noteiktās publiskā sektora subjektu īpašumā esošo ēku kopējās platības, lai tās pēc atjaunošanas atbilstu vismaz gandrīz nulles enerģijas ēkas prasībām. Kopējā platībā ieskaita ēkas, kuru platība pārsniedz 250 kvadrātmetrus un kuras 2024. gada 1. janvārī neatbilda gandrīz nulles enerģijas ēkas prasībām.

(3) Šā panta otrajā daļā noteiktās prasības nepiemēro sociālajām dzīvojamām mājām, ja to atjaunošana nav izmaksu ziņā neitrāla vai ja atjaunošanas rezultātā īres maksas pieaugums pārsniegtu attiecīgās ēkas iedzīvotāju enerģijas izmaksu ietaupījumu.

(4) Ēku ieskaita attiecīgās ministrijas vai pašvaldības līmenī noteiktajā publiskā sektora subjektu īpašumā esošo ēku kopējā platībā arī tad, ja šo ēku tehniski, ekonomiski vai funkcionāli nav iespējams atjaunot tā, lai tā pēc atjaunošanas atbilstu vismaz gandrīz nulles enerģijas ēkas prasībām, izņemot ja uz to attiecas šajā likumā noteiktie izņēmumi. 

(5) Ja attiecīgajā gadā ministrijas vai pašvaldības līmenī atjaunotā publiskā sektora subjektu īpašumā esošo ēku kopējā platība pārsniedz šā panta otrajā daļā noteikto ikgadējo atjaunošanas apjomu, pārsniegumu var ieskaitīt attiecīgās ministrijas vai pašvaldības turpmāko gadu ikgadējā atjaunošanas apjoma izpildē, līdz pārsnieguma apjoms ir pilnībā izmantots.

(6) Šā panta otrajā daļā noteiktā ikgadējā atjaunošanas apjoma izpildē var ieskaitīt jaunu publiskā sektora subjekta īpašumā esošu ēku, kas aizstāj tādu publiskā sektora subjekta īpašumā bijušu ēku, kura nojaukta vai atsavināta.

(7) Būvniecības valsts kontroles birojs izveido, uztur, ne retāk kā reizi divos gados aktualizē un savā tīmekļvietnē publicē publiskā sektora subjektu īpašumā esošo ēku sarakstu. Sarakstā iekļauj ēkas, kuru kopējā platība pārsniedz 250 kvadrātmetrus, norādot vismaz ēkas kopējo platību, gada enerģijas patēriņu un energosnieguma sertifikātā norādīto ēkas energosnieguma klasi.

(8) Publiskā sektora subjekti sniedz Būvniecības valsts kontroles birojam šā panta astotajā daļā minētā saraksta izveidei, uzturēšanai un aktualizēšanai, kā arī šā panta otrajā daļā noteiktā ikgadējā atjaunošanas apjoma izpildes uzraudzībai nepieciešamo informāciju.".
	Iebildums
Anotācijas 5. sadaļā norādīts, ka ar 3.1 pantu pilnībā ir pārņemta Direktīvas (ES) 2023/1791 6. panta 4. daļa, kas paredz, ka dalībvalstis var ikgadējās renovācijas normā ieskaitīt jaunas publisko struktūru īpašumā esošas ēkas, kas aizstāj iepriekšējo divu gadu laikā nojauktas publisko struktūru ēkas, ja tas ir izmaksu ziņā lietderīgāks un nodrošina lielāku enerģijas ietaupījumu un dzīves cikla CO₂ emisiju samazinājumu salīdzinājumā ar attiecīgo ēku renovāciju.
Vienlaikus direktīva paredz dalībvalsts pienākumu skaidri noteikt un publicēt vispārīgos kritērijus, metodiku un procedūras šādu izņēmuma gadījumu piemērošanai.
Līdz ar to Klimata un enerģētikas ministrija lūdz papildināt likumprojekta 3.1 panta sesto daļu ar deleģējumu iepriekšminēto kritēriju, termiņu, metodikas un procedūru izstrādei un publiskošanai, lai nodrošinātu pilnīgu un tiesiski skaidru direktīvas prasību pārņemšanu.

	Priekšlikums
Vēršam uzmanību, ka likumprojekta 3.1 panta pirmajā daļā publiskā sektora subjektu ēku atjaunošanas apjoma noteikšana un izpildes nodrošināšana paredzēta ministriju un pašvaldību līmenī, ietverot attiecīgās ministrijas vai pašvaldības, kā arī to pakļautībā vai pārraudzībā esošo publiskā sektora subjektu īpašumā esošās ēkas. Šāds regulējums neaptver atvasinātās publiskās personas, kuras neatrodas ministriju vai pašvaldību pakļautībā vai pārraudzībā, un neatkarīgās institūcijas, kas nav pakļautas Ministru kabinetam vai ministrijām.
Līdz ar to nav skaidrs, kā tiks nodrošināta Eiropas Parlamenta un Padomes Direktīvas (ES) 2023/1791 prasību piemērošana attiecībā uz to publiskā sektora subjektu īpašumā esošajām ēkām, kuras pieder atvasinātajām publiskajām personām vai neatkarīgajām institūcijām un kuras neietilpst ministriju vai pašvaldību pārvaldības tvērumā.
Lai nodrošinātu pilnīgu regulējuma tvērumu un izvairītos no interpretācijas riskiem, būtu izvērtējams, vai regulējumā nav nepieciešams atsevišķi noteikt pienākumus attiecībā uz atvasināto publisko personu un neatkarīgo institūciju īpašumā esošajām ēkām vai precizēt publiskā sektora subjektu tvērumu.
Ja šīs ēkas netiek iekļautas, lūdzam papildināt anotāciju ar attiecīgu skaidrojumu, tai skaitā par šo ēku iekļaušanu kopējā publiskā sektora subjektu ēku sarakstā, ietekmi uz 3% renovācijas mērķi un vai šīs ēkas varēs saņemt atbalstu no publiskā finansējuma, piemēram, atbalsta programmām publiskā sektora ēku renovācijai.

Precizēt likumprojekta 3.1 panta astotajā daļā iekļauto atsauci.

(8) Publiskā sektora subjekti sniedz Būvniecības valsts kontroles birojam šā panta septītajā daļā minētā saraksta izveidei, uzturēšanai un aktualizēšanai, kā arī šā panta otrajā daļā noteiktā ikgadējā atjaunošanas apjoma izpildes uzraudzībai nepieciešamo informāciju.".

